InfoWars

**InfoWars** var en amerikansk nettside og radiokanal som spredde meninger, konspirasjonsteorier og falske nyheter fra et ytre høyre politisk standpunkt.  Nettsiden ble startet av Alex Jones i 1999, og er registrert som "Free Speech Systems LLC".  I april 2022 søkte InfoWars om konkursbeskyttelse. 

Den 14. november 2024 kjøpte The Onion konkursboet og som resultat ble nettsiden tatt ned.  Kort tid etterpå ble det klart at konkursboet hadde gjort en feil i forbindelse med salget, og driften i selskapet fortsatte i 2025 i vente på en ny budrunde.

Innholdet lages på en ukjent lokasjon nær Austin Texas.  Siden hadde i 2020 mer enn 10 millioner besøkende hver måned, der ca 68 % var i USA.  InfoWars er blitt omtalt som den 4. mest antivitenskapelige nettsiden som finnes. 

Alex Jones er grunnlegger og var lenge redaktør for InfoWars. David Knight, Harrison Smith og Owen Shroyer har hatt egne programmer.

## Konspirasjonsteorier
InfoWars støtter konspirasjonsteoriene rundt Den nye verdensordningen at Bill Gates forsøker å ta over verden, eller at amerikanske myndigheter kontrollerer været. 

Alex Jones og InfoWars bidro til å spre Pizzagate konspirasjonsteorien. Jones sa 4. november 2016 at «Hillary Clinton har personlig myrdet, delt opp og voldtatt (barn)».  Gjentatte trusler mot pizzarestauranten *Comet Ping Pong* gjorde at Jones måtte offentlig beklage og dementere etter at skudd ble avfyrt i restauranten av Edgar Maddison Welch, som var kommet for å befri barna som ifølge konspirasjonsteorien er fanget der.

InfoWars lanserte også teorien om at masseskytingen ved Sandy Hook barneskole i 2012 var juks. Foreldrene saksøkte Alex Jones, som måtte betale $ i erstatning, og flere søksmål kan komme. 

I 2015 var Donald Trump gjest. Trump sa om Jones at «ryktet ditt er utrolig. Jeg vil ikke skuffe deg.» 

InfoWars driver nettbutikk, og 9. april 2020 fikk de en advarsel for å promotere tannkrem og munnskylling som påstås å forebygge eller motvirke COVID-19. 

InfoWars har hevdet at ulovlige immigranter stemte ved valget i 2016, og at valget i 2020 var manipulert. 6. januar 2021 publiserte InfoWars en video av Jones som sa: «Vi må forstå at vi er under angrep, og vi må forstå at dette er 21-århundret krig og få på oss utstyret.» Jones finansierte arrangementet som endte med stormingen av kongressbygningen. Like etter hevdet InfoWars at Antifa stod bak ulovlighetene. 

## Utestenging
I 2018 stengte Facebook Alex Jones side i 30 dager for hans hatefulle ytringer mot Robert Mueller. YouTube fjernet like etter alle kanaler relatert til InfoWars. Apple App Store, PayPal og Google Play har også utestengt InfoWars for å spre feilaktig og skadelig informasjon om koronaviruset i 2020.

## Konkursbeskyttelse i Free Speech Systems og salg av Info Wars
Eierselskapet til InfoWars, Free Speech Systems, bad i 2022 om konkursbeskyttelse.  Alex Jones, som ble dømt til å betale 1,5 milliarder dollar etter å spredt løgner om skoleskytingen ved Sandy Hooks, bad i 2024 om at selskapet ble oppløst og ikke slått konkurs. Det ble ikke innvilget, men Jones fikk lov til, og ble pålagt, å selge sine personlige eierandeler i InfoWars. InfoWars verdier inngikk i konkursboet, men merkevaren og mediehuset kunne dermed fortsette med nye eiere.  13. november ble det avholdt en auksjon der alle verdier i selskapet selges. Det endte med at satirenettstedet The Onion kjøpte konkursboet med støtte fra etterlatte etter skoleskytingen ved Sandy Hooks.  Alex Jones mente at budet fra Onion ikke var seriøst ettersom det innebar at ofrene frafalt deler av sine krav for slik å overby First United American Companies, en av Jones sponsorer, som la inn bud på nesten dobbelt så mye. Ben Collins, leder i the Onion uttalte at: ".. vi ser frem til å fortsette dens (InfoWars) lange tradisjon med å skremme brukerne med løgner helt til de gir fra seg sine kalde harde kontanter."

Etter en todagers høring bestemte dommer Christopher Lopez at budet fra Onion ikke var det beste og at det var gjort feil i "god tro". Tilbudet fra the Onion var godtatt for raskt.  I februar 2025 var Free Speech System ute av konkursbeskyttelse, og dommer Lopez mente at kun Alex Jones eierandeler var gjenstand for tvangssalg og at bud som inneholdt deler som ikke var rene penger måtte avslås.

## Referanser